
Гъунапкъэхэр ягъэув
Дыгъуасэ къыщыщIэдзауэ Украинэмрэ Кърымымрэ я зэхуакум къэрал гъунапкъэ щагъэуващ.
«Мэлыжьыхьым и 25-м ягъэнэIуащ къэрал гъунапкъэр зыхуэзэну щIыпIэхэр. Зэман гъунэгъум дубзыхунущ щIыналъэм укъыщихьэкIэ, ущикIкIэ дэфтэрхэр къыщапщытэну щIыпIэхэр, гъунапкъэр зэрызэпыбупщIыну хабзэр, абы пыщIа нэгъуэщI Iуэхухэри», — жиIащ Iэпхъуэшапхъуэ IуэхухэмкIэ къэрал IуэхущIапIэу УФ-м Кърым Республикэм щиIэм и унафэщIым и къалэнхэр зыгъэзащIэ Ярош Пётр.
Гъунапкъэхъумэхэр иджыпсту щытыкIэм щыкIэлъоплъ абы къыхузэгъэпэща щIыпIэ 27-м, ауэ постхэм я бжыгъэр иужькIэ нэхъыбэ зэрыхъунури къыщыхагъэщ къэрал IуэхущIапIэм.
Фадафэм и зэранкIэ
Австралием и Брисбен къалэм илъэтыкIыу Индонезием и Бали хытIыгумкIэ зыунэтIа Боинг 737 кхъухьлъатэр яубыдыну хэта хуэдэу дыгъуасэ хъыбар къатащ.
ИужькIэ наIуэ къызэрыхъужамкIэ, фадэм зи щхьэр «ирихужьа» гуэр кхъухьлъатэзехуэхэр зэрыс кабинэм яфIихьэну мурад ищIауэ арат.
Кхъухьльатэр хытIыгум и Денпасар къалэм къыщетIысэхын хуей хъуащ, фадэкIэ езыгъэлеяр хабзэхъумэхэм яубыдащ. Абыхэм зэрыжаIамкIэ, кхъухьлъатэм исахэм ящыщу зыми лей къытехьакъым, къаугъэшым и зэранкIэ тIэкIу пIейтея нэхъ лажьэ ямыIэуи здэкIуэнум нэсахэщ.
